**ИЗВЕШТАЈ О СПРОВЕДЕНОЈ ЈАВНОЈ РАСПРАВИ О НАЦРТУ ЗАКОНА О ИЗМЕНАМА И ДОПУНАМА ЗАКОНА О облигационим и основама својинско-правних односа у ваздушном саобраћају**

На предлог Министарства грађевинарства, саобраћаја и инфраструктуре, а у складу са одредбом члана 41. став 3. Пословника Владе („Службени гласник РС”, бр. 61/06 - пречишћен текст, 69/08, 88/09, 33/10, 69/10, 20/11, 37/11, 30/13, 76/14 и 8/19-др. уредба) Одбор за привреду и финансије, на седници одржаној 30. августа 2023. године, одредио је спровођење и Програм јавне расправе о Нацрту закона о изменама и допунама Закона о облигационим и основама својинско-правних односа у ваздушном саобраћају („Службени гласник РСˮ, бр. 87/11 и 66/15), (Закључак 05 Број: 011- 7739/2023 од 30. августа 2023. године).

Јавна расправа о Нацрту закона о изменама и допунама Закона о облигационим и основама својинско-правних односа у ваздушном саобраћају (у даљем тексту: Нацрт закона) спроведена је у складу са усвојеним Програмом јавне расправе у периоду од 1. до 20. септембра 2023. године у форми округлог стола у Нишу 12. септембра 2023. године, Регионална привредна комора Нишавског, Пиротског и Топличког управног округа и Београду 13. септембра 2023. године у Привредној комори Србије.

Текст Нацрта закона и Програм јавне расправе био је објављен на интернет страници Министарства грађевинарства, саобраћаја и инфраструктуре - [www.mgsi.gov.rs](http://www.mgsi.gov.rs) и на порталу еУправе.

Примедбе, предлози и сугестије, поред оних које су дате током јавне расправе могле су се доставити Министарству грађевинарства, саобраћаја и инфраструктуре на адресу Немањина 22-26, Београд или електронским путем на имејл адресу: vazdusni.saobracaj@mgsi.gov.rs.

Током одржане јавне расправе, свим учесницима били су доступни разлози доношења Нацрта закона, као и основни циљеви који се желе постићи доношењем закона. Општи циљ измене и допуне Закона о облигационим и основама својинско-правних односа у ваздушном саобраћају је ускађивање прописа у цивилном ваздухопловству Републике Србије са правним тековинама Европске уније у тој области. Током примене важећег Закона о облигационим и основама својинско-правних односа у ваздушном саобраћају уочени су проблеми који се, пре свега, односе на усклађивање националног законодавства са међународним актима и европским прописима у тој области због честих и многобројних измена. Ово се нарочито односи на европске прописе у овој области, које смо обавезни да имплементирамо сходно Мултилатералном споразуму о успостављању Заједничког европског ваздухопловног подручја (ЕСАА споразум), које је Република Србија дужна да примењује. Честе измене прописа представљају проблем, како за органе који те прописе треба да имплементирају, тако и за лица на које се прописи односе. Поред тога, уочено је да поједине одредбе Закона треба додатно прецизирати или допунити, па је с обзиром на претходно наведено, а имајући у виду обим неопходних измена, сачињен Нацрт закона о изменама и допунама Закона о облигационим и основама својинско-правних односа у ваздушном саобраћају, који је резултат рада Радне групе образоване решењем министра грађевинарства, саобраћаја и инфраструктуре.

Уочен је и проблем који се тиче застаревања вођења прекршајног поступка за прекршаје прописане Законом о облигационим односима и основама својинско-правних односа у ваздушном саобраћају. Наиме, општи рок застарелости, садржан у члану 84. став 1. Закона о прекршајима („Службени гласник РСˮ, бр. 65/13, 13/16, 98/16 - УС, 91/19 - др. закон, 91/19 и 112/22 – УС) (прекршајни поступак не може се покренути нити водити ако протекне једна година од дана када је прекршај учињен) показао се као недовољан да се поступак оконча, те у великом броју случајева прекршајни суд доноси решења којима се поступак обуставља због застарелости вођења прекршајног поступка. Ово за последицу има, са једне стране, да прописана казна нема одвраћајући ефекат (већ може чак да утиче подстицајно на учиниоце прекршаја), док са друге стране може да буде демотивишуће за путнике чија су права повређена, али и за ваздухопловне инспекторе који су подносиоци захтева за покретање прекршајног поступка. Такође, неопходно је изменити и висину прописаних новчаних казни које се могу изрећи за прекршаје прописане овим законом, с обзиром да се висина тих казни није мењала још од доношења Закона 2011. године.

Измена ће утицати на авио-превозиоце и путнике у ваздушном саобраћају, с обзиром да Монтреалска конвенција обезбеђује заштиту интереса корисника и одређује лимите одговорности авио-превозиоца према путницима и њиховом пртљагу: у случају смрти или повреде путника, у случају кашњења превоза, односно кашњења, оштећења и уништења пртљага и ствари и успоставља основ за правичну накнаду штете. Авио-превозиоци ће морати да преиспитају опште услове превоза како би их по потреби усагласили са ревидираним границама одговорности.

На јавним расправама о Нацрту закона одржсним у Нишу и Београду није било примедаба, сугестија и коментара од стране ваздухопловних субјеката и стручне јавности. У току самог поступка јавне расправе уочени су одређени проблеми у примени закона у пракси.

Након јавне расправе припремљена је нова верзија Нацрта закона о изменама и допунама Закона о облигационим и основама својинско-правних односа у ваздушном саобраћају, која се у односу на текст који је био предмет јавне расправе разликује у следећем:

- измењена је дефиниција оператера аеродрома садржана у члану 3. став 1. тачка 19) Закона како би се уподобила дефиницији из Закона о ваздушном саобраћају (из тих разлога додат је члан у Нацрт закона);

- додат је члан којим се мења члан 91. Закона, како би се избрисао износ прописане границе одговорности за штету насталу у случају уништења, губитка, оштећења или кашњења приликом превоза ствари, односно робе, с обзиром да не одговара ревизији коју је извршио ICAO и како би се предвидео исти механизам за благовремено објављивање будућих ревизија какав се нацртом закона предвиђа и за случај одговорности авио-превозиоца према путницима и њиховом пртљагу; а сходно унетим изменама извршена је пренумерација чланова закона.